Jacob Jensen (V), 2011-04-26:
Tak for det.
Krisen har jo vist os, at mange lande rundt om os i Europa ikke har været gode nok til at styre de offentlige finanser – slet ikke lige så gode, som vi har været det her i Danmark.
Det er jo i krisetider, at man typisk ser, at skeletterne kommer ud af skabet, og det har vi jo så også set i den her sammenhæng.
Heldigvis har vi i Danmark været gode til at styre finanserne.
Vi har fået betalt vores gæld ned, sådan at vi, da krisen ramte os, stod rigtig godt rustet til at modstå de udfordringer, som krisen jo også gav Danmark.
Vi er jo en lille og åben økonomi, og derfor kan vi i Danmark heller ikke undslå os de negative konsekvenser, som en international krise selvfølgelig vil medføre også i Danmark.
Derfor er det også helt afgørende for den danske økonomi og dermed de muligheder, vi har i Danmark, ikke alene at der er styr på økonomien i Danmark, men også i de lande, som omgiver os her i Europa.
Som også finansministeren var inde på i sin besvarelse for et øjeblik siden, er det sådan, at skal vi have en styrket økonomi i Danmark, skal vi også have nogle lande, som kan aftage vores varer, når vi vil eksportere til udlandet.
Derfor er det selvfølgelig afgørende for Danmark, at ikke mindst det europæiske område har en stærk økonomi.
Bare en ganske beskeden rentepåvirkning på 1 procentpoint vil i Danmark betyde op mod 25.000-30.000 ekstra ledige, og det vil selvfølgelig forringe de vækstmuligheder og den konkurrencedygtighed, som vi har både i Danmark og i resten af Europa i forhold til i eksempelvis Kina og Indien og andre af verdens vækstlokomotiver.
Derfor har man også på EU-plan her for nylig vedtaget at arbejde sammen om nogle fælles målsætninger i den såkaldte konkurrenceevnepagt – og med en styrket konkurrenceevne, en styrket beskæftigelsesindsats, en styrket holdbarhed i de offentlige finanser og en understøttelse af Finansiel Stabilitet som nogle af overskrifterne.
Det er nogle gode målsætninger, det er nogle gode overskrifter, hvorfor vi så også fra Venstres side er tilfredse med, at det er noget, som Danmark har tilsluttet sig.
Men under de her overskrifter og målsætninger ligger der jo også EU's vækst- og stabilitetspagt.
Der ligger nogle krav i konvergensprogrammet til medlemslandenes maksimale underskud og gældsætning m.v. Jeg tror, de fleste kan tilslutte sig målsætningerne, men der er jo nok milevid forskel på Danmark og andre lande, med hensyn til hvad det så er for nogle midler, som vi skal bringe i anvendelse for at leve op til målsætningerne.
Jeg må understrege, at der jo ikke er tale om en juridisk forpligtelse, men en politisk aftale, som man har indgået.
Det vil sige, at regeringscheferne skal se hinanden dybt i øjnene og følge udviklingen nøje i de enkelte lande og gøre de nødvendige tiltag for at holde økonomien på sporet i de enkelte lande.
Men det er også vigtigt at understrege, at det er nationalstaternes selvstændige ret fortsat at melde deres politikker ind og selvfølgelig også at beslutte dem i de nationale parlamenter.
Landene er jo ikke ens, hverken i geografi eller økonomi, og derfor kræver landenes forskellige udfordringer selvfølgelig også forskellige svar, dog med den helt gennemgående tendens, at der er behov for mindre offentlige udgifter, ikke flere; der er behov for en afvikling af gæld og ikke en opbygning af gæld.
Den fælleseuropæiske linje og de målsætninger flugter fuldstændig med regeringens og Venstres linje om en ansvarlig økonomisk politik, hvor der er styr på de offentlige finanser, hvor der er styr på de offentlige udgifter, og hvor der bl.a. kommer en senere tilbagetrækning fra arbejdsmarkedet og andre helt nødvendige reformer.
Initiativerne ændrer ikke på de enkelte landes mulighed for at føre en selvstændig økonomisk politik.
Det er fortsat de enkelte landes eget ansvar at føre en holdbar og ansvarlig økonomisk politik.
Det er samtidig i fælles interesse, at alle lande tilrettelægger deres økonomiske politik inden for stærkere fælles spilleregler, så det undgås, at uholdbar økonomisk politik i et land får negative effekter på andre lande.«